FI Euroopan unionin virallinen lehti CE 78/492

(2004/C 78 E/0513)

KIRJALLINEN KYSYMYS E-3218/03

esittäjä(t): John Bowis (PPE-DE) komissiolle

(31. lokakuuta 2003)

Aihe: Harvinaiset sairaudet: Evansin oireyhtymä

Onko komissio tietoinen Evansin oireyhtymää sairastavien lasten kohtaamista vaikeuksista sekä ei-geneettisiä harvinaisia sairauksia (kuten Evansin oireyhtymää) koskevien budjetiltaan pientenkin lääketieteellisten tutkimushankkeiden äärimmäisistä ja hälyttävistä rahoitusvaikeuksista Euroopassa?

Onko komissio valmis antamaan rahallista tukea Evansin oireyhtymään liittyville tutkimushankkeille (mukaan luettuna ranskalaisen Association Française du Syndrome d'Evans -järjestön (AFSE) ja isobritannia-laisen People in Search of a Cure for Evans Syndrome -järjestön tukemat hankkeet)?

Koska EY:n asetus harvinaislääkkeistä vaatii sairauksien fysiopatologisen perustan tuntemista ennalta (eikä Evansin oireyhtymän fysiopatologiaa vielä tunneta) ja koska yhteisön harvinaisia sairauksia koskevat toimet eivät liity kuolleisuuslukuihin tai sairauden lapsille aiheuttamiin vaikutuksiin (ja ovat käytännössä liian valikoivia, sillä ne eivät koske aikaisemmin tutkimattomia sairauksia), voisiko komissio harkita muilla aloilla käytettyjen yleisrahastojen kaltaisen harvinaisten sairauksien yleisrahaston perustamista, jotta heikoimpienkin oikeudet turvattaisiin?

Philippe Busquinin komission puolesta antama vastaus

(10. joulukuuta 2003)

Harvinaiset sairaudet kuuluvat kuudennen puiteohjelman ensisijaiseen aihealueeseen 1 kuuluvaan ohjelmaan ”Terveysalan biotieteet, genomiikka ja bioteknologia”. Tähän ensisijaiseen tavoitteeseen liittyviä työohjelmia koskevia ehdotuspyyntöjä julkaistaan säännöllisesti. Ehdotettavaan hankkeeseen on osallistuttava vähintään kolme oikeushenkilöä, jotka ovat sijoittautuneet kolmeen eri jäsenvaltioon tai assosioituneeseen valtioon.

Vaikka tässä ensisijaisen aihealueen ohjelmassa keskitytäänkin genomiikkaan ja bioteknologisiin tutkimuksiin ja vaikka Evansin oireyhtymällä ei näytä olevan geneettistä taustaa, tällä aihealueella tehtävästä tutkimuksesta voi olla sairauden tutkimisen kannalta hyötyä.

Vuonna 2003 on julkaistu jo kaksi ehdotuspyyntöä.

Vaikka Evansin oireyhtymää ei ole erityisesti mainittu näihin kahteen ensimmäiseen ehdotuspyyntöön liittyvissä työohjelmissa, Evansin oireyhtymästä kiinnostuneet tutkijat ovat voineet hyödyntää tilaisuutta ja osallistua konsortioon, joka hakee rahoitusta heidän tutkimusalaansa liittyviä hankkeita varten. Hankkeet voivat liittyä esimerkiksi seuraaviin aiheisiin:

— harvinaisia sairauksia koskevien tutkimusten koordinointi Euroopassa useiden tutkimusalan sidosryhmien, pk-yritysten ja potilasjärjestöjen kanssa;

— lapsille tarkoitetut lääkkeet;

— erityiset tukitoimet autoimmuunisairauksien solupohjaisia hoitomuotoja koskevien mahdollisuuksien ja tulevaisuudennäkymien tutkimista varten.

Seuraavat ehdotuspyynnöt julkaistaan vuosina 2004 ja 2005. Aiheet näihin ehdotuspyyntöihin valitaan kuulemalla tiedeyhteisöä tieteellisen neuvoa-antavan komitean ja ensisijaiseen aihealueeseen 1 kuuluvan ohjelman ohjelmakomitean avustuksella. Evansin oireyhtymästä kiinnostuneet tutkijat voivat tarkistaa ehdotuspyynnön julkaisemisen jälkeen, olisiko heillä mahdollisuus osallistua omaan tutkimusalaansa liittyviin hankkeisiin.

Harvinaiset sairaudet ovat tärkeässä asemassa myös uudessa yhteisön kansanterveysalan toimintaohjelmassa (2003—2008). Uuden ohjelman liitteessä olevan 2.3 kohdan mukaan harvinaisiin sairauksiin liittyviä toimia ovat muun muassa strategioiden ja keinojen kehittäminen näitä sairauksia koskevien tietojen vaihtamiseksi ja niiden ehkäisemiseksi. Vuosia 2003—2004 koskevissa työohjelmissa toiminnan kaksi peruspilaria ovat tietojen vaihto harvinaisia sairauksia koskevan eurooppalaisen tietoverkon välityksellä sekä strategioiden ja keinojen kehittäminen tietojen vaihtamiseksi ja koordinoimiseksi yhteisön tasolla, jotta tällä tavoin voitaisiin edistää työn jatkumista sekä rajatylittävää yhteistyötä sinänsä. Tässä yhteydessä voidaan tukea myös sellaisia hankkeita, jotka liittyvät Evansin oireyhtymään.

Komissio ei aio perustaa harvinaisten sairauksien yleisrahastoa.